Anica Badanjak, dr. med., spec. interne medicine, subspec. dijabetologije i endokrinologije

NOVOSTI U LIJEČENJU  OBOLJELIH OD ŠEĆERNE BOLESTI
Sažetak
Šećerna bolest-diabetes mellitus ili samo dijabetes je sindrom koji uključuje poremećaj metabolizma prvenstveno ugljikohidrata, ali i  lipida i proteina. Razlikujemo više vrsta dijabetesa: tip 1, tip 2, gestacijski i šaroliku grupu ostalih. Zajednička im je karakteristika  perzistentna hiperglikemija koja nastaje zbog nedostatka inzulina i/ili  poremećaja u djelovanju inzulina. Dijabetes melitus poznat je od davnina i unatoč terapijskom napretku još uvijek je neizlječiva kronična bolest. Do 1922. liječenje šećerne bolesti uključivalo je razne biljne ekstrakte, prehranu s različitim omjerom ugljikohidrata, izgladnjivanje. Osobe s tipom 1 umirale su unutar 6-12 mjeseci od pojave bolesti. Pronalazak inzulina ovim osobama doslovno je omogućio život. Do 1959.g. inzulin je bio jedini lijek i za tip 2 šećerne bolesti. Produženje života osoba s dijabetesom dovelo je do razvoja kroničnih komplikacija dijabetesa. Tako je glavni cilj liječenja postao normalizacija razine glukoze u krvi, bez hipoglikemija i bez povećanja tjelesne mase, kako bi se smanjio razvoj kroničnih komplikacija. Upravljanje dijabetesom je kompleksno i uključuje: pravilnu prehranu, redovitu tjelesnu aktivnost, praćenje razine glukoze u krvi, farmakološku terapiju i edukaciju.Dvije temeljne studije ( DCTT i UKPDS) pokazale su da stroga kontrola glukoze može smanjiti mikrovaskularne komplikacije dijabetesa (retinopatija, nefropatija i neuropatija), ali nema iste učinke na makrovaskularne i neočekivano povećava kardiovaskularnu (KV) i smrtnost od svih uzroka. Većina bolesnika s dijabetesom umire od (često) prerane KV bolesti. A kada se pokazalo da je jedan od antidijabetika, inzulinski senzibilizator rosiglitazon povezan s povećanjem rizika od infarkta miokarda (IM) i KV smrti, dolazi  do promjene smjernica Uprave za hranu i lijekove (FDA) 2008., prema kojima je svaka nova terapija protiv dijabetesa morala pokazati da neće dovesti do neprihvatljivog povećanja KV rizika. Razvojem novih lijekova koji učinkovito smanjuju šećer u krvi, ne izazivaju hipoglikemije, ne povećavaju tjelesnu masu, smanjuju kardiovaskularne događaje, produžuju život, počinje nova era u liječenju šećerne bolesti tipa 2. 
Nove svjetske smjernice za upravljanje šećernom bolešću predlažu promjenu paradigme u liječenju bolesnika s tipom 2 šećerne bolesti, posebno onih s utvrđenom KVB.
U studenom 2022., Američka Agencija za hranu i lijekove odobrila je upotrebu lijeka teplizumab ( Tzield) u osoba u dobi od osam godina i starijih, prvog tretmana čiji je cilj odgoditi početak bolesti ovisne o inzulinu. dijabetes tipa 1.